इत्थें एह् गल्ल बी काबले-ज़िकर ऐ जे पन्त होरें गज़ल दी सिनफ़ च तबह्-अजमाई नेईं कीती जित्थे के मते सारे कवियें कविता दे कन्नै-कन्नै गज़लगोई च अभिव्यक्ति दा लड़ फड़ेआ। इस बारै उन्दा विचार हा जे जनसधारण दी जेह्‌ड़ी गल्ल नज़मिया लाब्बे च खो’लियै समझाई जाई सकदी ऐ ओह् गज़ल दी इशारतन शैली च नेईं। खीर च एह् आक्खना कोई बधीकी नेईं होग जे दीनू भाई पन्त डुग्गर दे सच्चे जन-कवि हे जि’नें जन-सधारण दी गल्ला उन्दी गै भाशा च आखियै डोगरी कविता गी जन-जन तगर पजाने दी सराह्‌ने जोग भूमका नभाई।